Τροποποιημένη πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 1999/32/ΕΚ σχετικά με την περιεκτικότητα σε θείο των καυσίμων πλοίων (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2002/0259 (COD)

Τροποποιημένη πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 1999/32/ΕΚ σχετικά με την περιεκτικότητα σε θείο των καυσίμων πλοίων

Στις 4 Ιουνίου 2003, το Ευρωπαϊκό Κοινοβούλιο ψήφισε σε πρώτη ανάγνωση επί των τροπολογιών που είχαν κατατεθεί στην πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 1999/32/ΕΚ σχετικά με την περιεκτικότητα σε θείο των καυσίμων πλοίων [1] (COM(2002)595 τελικό (τόμος II) της 20ης Νοεμβρίου 2002).

[1] Οδηγία 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ; EE L 121, 11.5.1999. σ. 13.

Στο άρθρο 250 παράγραφος 2 της συνθήκης ΕΚ ορίζεται ότι εφόσον το Συμβούλιο δεν έχει αποφασίσει, η Επιτροπή μπορεί να τροποποιήσει την πρότασή της καθόλη τη διάρκεια των διαδικασιών που οδηγούν στη θέσπιση κοινοτικής πράξης.

Η Επιτροπή διατυπώνει τη γνώμη της επί των τροπολογιών που ενέκρινε το Ευρωπαϊκό Κοινοβούλιο.

1. ιστορικο

Διαβίβαση της πρότασης στο Συμβούλιο και το Ευρωπαϊκό Κοινοβούλιο (COM(2002)595 τελικό - 2002/0259(COD)) σύμφωνα με το άρθρο 175 παράγραφος 1 της συνθήκης ΕΚ: 20 Νοεμβρίου 2002.

Γνωμοδότηση της Ευρωπαϊκής Οικονομικής και Κοινωνικής Επιτροπής: 14 Μαΐου 2003

Γνώμη της Επιτροπής των Περιφερειών: δεν διατυπώθηκε.

2. σκοποσ τησ προτασησ τησ επιτροπησ

Σκοπός της πρότασης είναι να μειωθεί ο αντίκτυπος των εκπομπών διοξειδίου του θείου (SO2 ή SOx) και αιωρούμενων σωματιδίων (PM) από τα πλοία στην οξίνιση του περιβάλλοντος και την ανθρώπινη υγεία. Η εκπομπές SOx και ΡΜ από τα πλοία σχετίζονται άμεσα με την περιεκτικότητα σε θείο. Η μέση περιεκτικότητα σε θείο του βαρέος μαζούτ πλοίων είναι σήμερα 2,7% ή 27.000 μέρη ανά εκατομμύριο (ppm), ενώ η νέα οριακή τιμή της περιεκτικότητας σε θείο των καυσίμων κίνησης είναι 10 ppm. Στην πρόταση προβλέπονται νέες οριακές τιμές για τη μέγιστη περιεκτικότητα σε θείο των καυσίμων πλοίων, συγκεκριμένα:

- Όριο 1,5% για την περιεκτικότητα σε θείο των καυσίμων όλων των πλοίων στη Βόρεια Θάλασσα, την Μάγχη και τη Βαλτική Θάλασσα, όπως συμφωνήθηκε στον Διεθνή Ναυτιλιακό Οργανισμό για περιοχές ελέγχου των εκπομπών SOx. Τούτο θα συμβάλει στη μείωση της οξίνισης και τη βελτίωση της ποιότήτας του ατμοσφαιρικού αέρα.

- Όριο 1,5% για την περιεκτικότητα σε θείο των καυσίμων επιβατηγών πλοίων σε τακτικές γραμμές προς/από οποιοδήποτε λιμάνια της ΕΕ, σύμφωνα με την καθιερωμένη πολιτική της ΕΕ για υψηλών προδιαγραφών επιβατηγά πλοία. Τούτο θα βελτιώσει την ποιότητα του ατμοσφαιρικού αέρα κοντά στις ακτές και θα συμβάλει στην εξασφάλιση του εφοδιασμού σε όλη την Κοινότητα με καύσιμα χαμηλής περιεκτικότητας σε θείο.

- Όριο 0,2% για την περιεκτικότητα σε θείο των καυσίμων πλοίων που είναι αγκυροβολημένα σε λιμάνια της ΕΕ και για όλα τα σκάφη εσωτερικής ναυσιπλοΐας, ώστε να περιοριστούν οι τοπικές εκπομπές SOx και PM, και να βελτιωθεί τοπικώς η ποιότητα του ατμοσφαιρικού αέρα.

3. Η γνώμη της Επιτροπής επί των τροπολογιών που ενέκρινε το Ευρωπαϊκό Κοινοβούλιο

Στις 4 Ιουνίου του 2003, το Ευρωπαϊκό Κοινοβούλιο ενέκρινε 36 από τις 44 τροπολογίες που είχαν κατατεθεί. Για δύο τροπολογίες - τις αριθμόν 13 και 14 - διενεργήθηκε ψηφοφορία κατά τμήματα, με αποτέλεσμα να εγκριθούν από τους βουλευτές η αυστηρότερες προθεσμίες όχι όμως τα αυστηρότερα όρια εκπομπών θείου.

Η Επιτροπή θεωρεί ότι οι περισσότερες τροπολογίες του Κοινοβουλίου είναι αποδεκτές εξ ολοκλήρου, επειδή αποσαφηνίζουν και βελτιώνουν την πρόταση της Επιτροπής.

Με ορισμένες από τις τροπολογίες επιδιώκεται να ενισχυθεί συνολικά η πρόταση, κατά κύριο λόγο με, σε δεύτερη φάση, αυστηρότερα όρια για την περιεκτικότητα σε θείο των καυσίμων. Η Επιτροπή θεωρεί ότι θα ήταν πρόωρος ο καθορισμός αυστηρότερων ορίων επί του παρόντος, και κατά συνέπεια αυτές οι τροπολογίες δεν έγιναν δεκτές .

Με άλλες τροπολογίες εισάγεται νέο κείμενο σχετικά με την ανάπτυξη εναλλακτικών μεθόδων μείωσης της περιεκτικότητας και οικονομικών μέσων ως εναλλακτικών ή συμπληρωματικών λύσεων για τον έλεγχο της περιεκτικότητας σε θείο των καυσίμων. Οι τροπολογίες αυτές είναι αποδεκτές κατ'αρχήν.

Οι τροπολογίες 1, 4, 5, 6, 7, 10, 14 (όπως εγκρίθηκε με την ψηφοφορία κατά τμήματα), 15, 16, 17, 18, 21, 24, 27, 29, 31, 37, 38 και 40 είναι δυνατόν να γίνουν αποδεκτές εξ ολοκλήρου από την Επιτροπή.

Οι τροπολογίες 2, 3, 8, 23, 30, 33, 39 και 43 είναι δυνατόν να γίνουν κατ' αρχήν αποδεκτές από την Επιτροπή κατόπιν αναδιατύπωσης ή/και αποσαφήνισης. Οι τροπολογίες 28 και 41 είναι δυνατόν να γίνουν αποδεκτές εν μέρει, και η τροπολογία 44 είναι δυνατόν να γίνει αποδεκτή εν μέρει και κατ' αρχήν.

Οι τροπολογίες 13, 22, 25, 26, 32 και 42 δεν γίνονται αποδεκτές από την Επιτροπή.

Η αναλυτική πρόταση της Επιτροπής όσον αφορά τις τροπολογίες του Ευρωπαϊκού Κοινοβουλίου είναι η ακόλουθη:

3.1. Τροπολογίες που έγιναν εξ ολοκλήρου αποδεκτές από την Επιτροπή

Με τις τροπολογίες 1, 4, 5, 6 και 40 προτείνονται νέες και τροποποιημένες αιτιολογικές σκέψεις που συμβάλουν στην αποσαφήνιση και αιτιολόγηση των σκοπών της οδηγίας.

Οι τροπολογίες 7 και 18 συνδέονται. Με την τροπολογία 7 παρεμβάλλεται αιτιολογική σκέψη με βάση το άρθρο 299 της Συνθήκης και απαιτείται να λαμβάνονται υπόψη τα ειδικά χαρακτηριστικών των εξόχως απόκεντρων περιφερειών της Κοινότητας (Γαλλικά Υπερπόντια Διαμερίσματα, Αζόρες, Μαδέρα και οι Κανάριοι Νήσοι). Με την τροπολογία 18 εξαιρούνται αυτές οι περιοχές από την υποχρέωση να απαγορεύουν την πώληση πετρελαίου ντίζελ πλοίων με υψηλή περιεκτικότητα σε θείο υπό την προϋπόθεση ότι πληρούνται οι προδιαγραφές για την υψηλή ποιότητα του ατμοσφαιρικού αέρα.

Με την τροπολογία 10 διαγράφονται οι παράγραφοι 3 και 4 του άρθρου 3 της ισχύουσας οδηγίας, με αποτέλεσμα να αφαιρείται από τα κράτη μέλη η δυνατότητα να ζητούν παρέκκλιση σχετικά με το όρο περιεκτικότητας σε θείο του πετρελαίου εσωτερικής καύσης.

Με τις τροπολογίες 14, 15, 16, 17, και 21 συντομεύεται ο χρόνος που προβλέπεται σε διάφόρες διατάξεις της οδηγίας ώστε να εφαρμοστούν 6 μήνες μετά τη θέση σε ισχύ. Με την τροπολογία 16 προστίθεται επίσης κείμενο με το οποίο απαιτείται να υπογράφεται από τον εκπρόσωπο του παραλαμβάνοντος πλοίου το δελτίο παράδοσης των καυσίμων πλοίων.

Με την τροπολογία 37 συντομεύεται από 12 σε 6 μήνες η προθεσμία για την μεταφορά της οδηγίας στο εθνικό δίκαιο.

Με την τροπολογία 24 τροποποιείται ο τίτλος του άρθρου από «Δειγματοληψία και ανάλυση» σε «Παρακολούθηση και κυρώσεις», Με την τροπολογία 27 απαιτείται τα δείγματα του καυσίμου να λαμβάνονται ενώ το καύσιμο παραδίδεται για χρήση επί των πλοίων. Με την τροπολογία 29 απαιτείται από τα κράτη μέλη να ορίσουν κανόνες για αποτελεσματικές κυρώσεις οι οποίες να είναι αποτρεπτικές και να βασίζονται στην αρχή της αναλογίας.

Με την τροπολογία 31 διορθώνεται παραδρομή, που δεν αφορά το ελληνικό κείμενο.

Με την τροπολογία 38 διασαφηνίζεται ο ορισμός των αγκυροβολημένων πλοίων.

3.2. Τροπολογίες που έγιναν αποδεκτές εν μέρει ή κατ' αρχήν από την Επιτροπή

Με την τροπολογία 2 παρεμβάλλεται νέα αιτιολογική σκέψη με την οποία δηλώνεται ότι οι εκπομπές από τα πλοία συμβάλουν στην παγκόσμια υπερθέρμανση, στον σχηματισμό ατμοσφαιρικού όζοντος και στον ευτροφισμό. Αυτό αληθεύει, αλλά η μείωση της περιεκτικότήτας σε θείο των καυσίμων πλοίων θα συμβάλει ελάχιστα στη μείωση αυτών των επιπτώσεων. Στις εκπομπές αυτές αναφέρεται όμως η παράλληλη ανακοίνωση της Επιτροπής σχετικά με στρατηγική τής Ευρωπαϊκής Ένωσης για τη μείωση των ατμοσφαιρικών εκπομπών των ποντοπόρων πλοίων. Κατά συνέπεια, η Επιτροπή προτείνει την ακόλουθη νέα αιτιολογική σκέψη 4α:

"Εκπομπές από τα πλοία πλην των εκπομπών διοξειδίου του θείου και αιωρούμενων σωματιδίων συμβάλλουν στην παγκόσμια υπερθέρμανση, στον σχηματισμό τροποσφαιρικού όζοντος και στο ευτροφισμό. Τα κράτη μέλη πρέπει να λαμβάνουν μέτρα για να μειωθούν αυτές οι εκπομπές, όπως συνιστάται στο έγγραφο COM(2002)595 Τόμος 1 σχετικά με στρατηγική της Ευρωπαϊκής Ένωσης για τη μείωση των ατμοσφαιρικών εκπομπών των ποντοπόρων πλοίωνI".

Με την τροπολογία 3 παρεμβάλλεται νέα αιτιολογική σκέψη 4.β) όπου δηλώνεται ότι οι εκπομπές από τα πλοία πρέπει να ενταχθούν στο πεδίο εφαρμογής της οδηγίας 2001/81/ΕΚ περί καθορισμού εθνικών ανωτάτων ορίων εκπομπών για ατμοσφαιρικούς ρύπους. Οι εκπομπές από τα πλοία εσωτερικής ναυσιπλοΐας και εγχώριας ακτοπλοΐας έχουν περιληφθεί στο πεδίο εφαρμογής της οδηγίας για τον καθορισμό εθνικών ανωτάτων ορίων εκπομπών. Είναι πιο δύσκολο να ποσοτικοποιηθούν οι εκπομπές από τα πλοία στα διεθνή ύδατα και να κατανεμηθούν με δίκαιο τρόπο στα κράτη μέλη. Η Επιτροπή προτείνει κατά συνέπεια την ακόλουθη νέα αιτιολογική σκέψη 4β.

"Οι εκπομπές από τα πλοία πρέπει να ενταχθούν στο πεδίο εφαρμογής της οδηγίας 2001/81/ΕΚ περί καθορισμού εθνικών ανωτάτων ορίων εκπομπών για ατμοσφαιρικούς ρύπους".

Με την τροπολογία 8 τροποποιείται η αιτιολογική σκέψη 7 ώστε να απαιτούνται ενιαίες διαδικασίες δειγματοληψίας και αποτρεπτικές κυρώσεις. Αυτό είναι επιθυμητό δεδομένου ότι η ναυσιπλοΐα αποτελεί κλάδο δραστηριοποιούμενο διεθνώς. Ωστόσο, στην αιτιολόγηση της τροπολογίας προτείνεται τα δείγματα των καυσίμων πλοίων να ελέγχονται όχι μόνον ως προς την περιεκτικότητα σε καύσιμα αλλά και για άλλες επικίνδυνες ουσίες, και η Επιτροπή επιθυμεί να καταστήσει σαφώς ότι τούτο υπερβαίνει το πεδίο εφαρμογής της εν λόγω οδηγίας.

Με την τροπολογία 23 θεσπίζεται μεταβατική περίοδος μέχρι το 2010 για να συμμορφώνονται οι λέβητες δεξαμενοπλοίων που είναι αγκυροβολημένα σε λιμάνια με το προτεινόμενο όριο χαμηλής περιεκτικότητας σε θείο των καυσίμων, ώστε να αντιμετωπιστούν οι ανησυχίες για την ασφάλεια των λεβήτων παλαιότερων δεξαμενοπλοίων που θα στραφούν στη χρήση πετρελαίου εσωτερικής καύσης με χαμηλό ιξώδες. Η ασφαλής αλλαγή σε διαφορετικό καύσιμο είναι δυνατή υπό τον όρο ότι το πλήρωμα τηρεί προσεκτικά τις διαδικασίες. Αυτό αποτελεί ουσιαστικώς θέμα επαγγελματικής κατάρτισης και η Επιτροπή θεωρεί ότι βραχύτερη μεταβατική περίοδος - μέχρι το 2008 - θα επαρκέσει για αυτήν την κατάρτιση. Ως εκ τούτου, η Επιτροπή προτείνει την τροποποίηση του άρθρου 4β ως εξής:

"1. Τα κράτη μέλη λαμβάνουν όλα τα αναγκαία μέτρα για να εξασφαλίζουν ότι δεν χρησιμοποιούνται καύσιμα πλοίων από κανένα πλοίο ... σε θέση αγκυροβολίας στα λιμάνια της Κοινότητας από:

(i) [...*] εάν η περιεκτικότητά τους σε θείο υπερβαίνει το 0,20% κατά μάζα

(ii) 1ης Ιανουαρίου 2008, εάν η περιεκτικότητά τους σε θείο υπερβαίνει το 0,10% κατά μάζα

2. Τα κράτη μέλη εξασφαλίζουν ότι δεν πωλούνται εντός της επικράτειάς τους πετρέλαια εσωτερικής καύσης πλοίων εάν η περιεκτικότητα σε θείο των εν λόγω πετρελαίων εσωτερικής καύσης πλοίων υπερβαίνει τα όρια της παραγράφου 1.

3. Η παράγραφος 1(i) δεν εφαρμόζεται για καύσιμα που χρησιμοποιούνται σε λέβητες δεξαμενοπλοίων.

[* έξι μήνες μετά την έναρξη ισχύος της οδηγίας]

Η τροπολογία 28 έχει δύο μέρη, εκ των οποίων μόνον το μέρος 1 είναι αποδεκτό.

* Με το μέρος 1 συντομεύεται κατά έξι μήνες η έναρξη της δειγματοληψίας καυσίμων, έτσι ώστε να συμπίπτει η ημερομηνία αυτή με την θέση σε ισχύ των σχετικών ορίων για τα καύσιμα.

* Με το μέρος 2 απαιτείται να επιθεωρείται τουλάχιστον το 50% των δειγμάτων που λαμβάνονται. Η Επιτροπή δεν το θεωρεί εύλογο. Θεωρούμε ότι για οικονομικούς και πρακτικούς λόγους οι αρμόδιες αρχές πρέπει να επιθεωρούν τα περισσότερα, αν όχι όλα τα δείγματα καυσίμων που λαμβάνονται.

Με την τροπολογία 30 προβλέπεται να συμπεριληφθεί στην εντολή του Ευρωπαϊκού Οργανισμού για την Ασφάλεια της Ναυσιπλοΐας, η υποβολή εκθέσεων για την ατμοσφαιρική ρύπανση και ότι ο Οργανισμός θα επικουρεί τα κράτη μέλη και την Επιτροπή στην παρακολούθηση της εφαρμογής της οδηγίας. Ωστόσο, στο άρθρο 2 στοιχεία β) και γ) του κανονισμού 1406/2002 προβλέπεται η παρακολούθηση αυτή στο πλαίσιο του γενικού καθήκοντος για πρόληψη της ρύπανσης που ανατίθεται στον Οργανισμό. Η Επιτροπή και τα κράτη μέλη έχουν τη δυνατότητα να ζητούν τη βοήθεια του Οργανισμού σχετικά με τις διάφορες πτυχές εφαρμογής της εν λόγω οδηγίας, συμπεριλαμβανομένης της υποβολής εκθέσεων σχετικά με την ατμοσφαιρική ρύπανση. Προς αποσαφήνιση, συγκεκριμένες αλλαγές της εντολής του Οργανισμού είναι δυνατές μόνον κατόπιν τροποποιήσεως του κανονισμού 1406/2002. Η Επιτροπή προτείνει ως εκ τούτου την ακόλουθη νέα αιτιολογική σκέψη 10α:

«Ο Ευρωπαϊκός Οργανισμός Ασφάλειας της Ναυσιπλοΐας παρέχει βοήθεια στην Επιτροπή και στα κράτη μέλη, κατά περίπτωση, για την παρακολούθηση της εφαρμογής της παρούσας οδηγίας».

Οι τροπολογίες 33 και 43 συνδέονται: με την τροπολογία 33 διαγράφεται το ισχύον κείμενο σχετικά με τα συστήματα καθαρισμού των καυσαερίων από τη ρήτρα αναθεώρησης στο άρθρο 7, και με την τροπολογία 43 παρεμβάλλεται νέο άρθρο 4βα όπου καθορίζονται λεπτομερείς προϋποθέσεις για τις δοκιμές και τη μετέπειτα χρήση του καθαρισμού καυσαερίων. Παρότι το νέο άρθρο έχει ουσία, είναι μακροσκελές και περιγραφικό και απευθύνεται περισσότερο στην Επιτροπή παρά στα κράτη μέλη. Η Επιτροπή προτιμά κατά συνέπεια την προσέγγιση που αναφέρεται κατωτέρω, με την οποία ενσωματώνεται το περισσότερο από το κείμενο της τροπολογίας 43 σχετικά με τις δοκιμές και προσθέτει το ισχύον κείμενο στην ρήτρα αναθεώρησης.

(i) παρεμβολή νέου άρθρου 4γ:

"Άρθρο 4γ

Δοκιμές για νέες τεχνολογίες μείωσης των εκπομπών

1. Τα κράτη μέλη επιτρέπεται να εκδίδουν άδειες για σκάφη εντός της επικράτειάς τους που συμμετέχουν σε δοκιμές για τεχνολογίες μείωσης των εκπομπών, όπου συμπεριλαμβάνεται ο καθαρισμός των καυσαερίων, υπό τον όρο ότι:

- η Επιτροπή ειδοποιείται γραπτώς τουλάχιστον έξι μήνες πριν από την έναρξη των δοκιμών

- η διάρκεια της άδειας διενέργειας δοκιμών δεν υπερβαίνει 18 μήνες.

- όλα τα εμπλεκόμενα σκάφη είναι εφοδιασμένα με απαραβίαστο εξοπλισμό για τη συνεχή παρακολούθηση των εκπομπών άλλων αερίων και τα χρησιμοποιούν καθόλη τη διάρκεια των δοκιμών.

- υπάρχουν τα κατάλληλα συστήματα διαχείρισης αποβλήτων για οποιοδήποτε είδος απόβλητο δημιουργείται από τις τεχνικές μείωσης των εκπομπών καθόλη τη διάρκεια της δοκιμής.

- διενεργείται εκτίμηση των επιπτώσεων στο θαλάσσιο περιβάλλον, ιδίως οικοσυστημάτων σε κλειστούς λιμένες, λιμένες και εκβολές ποταμών καθόλη τη διάρκεια της δοκιμής.

- πλήρη αποτελέσματα παρέχονται στην Επιτροπή, και δημοσιεύονται εντός έξι μηνών μετά το τέλος των δοκιμών.

2. Κατά τη διάρκεια των δοκιμών αυτών, η χρήση καυσίμου πλοίου χαμηλής περιεκτικότητας σε θείο, όπως απαιτείται βάσει των άρθρων 4α και 4β, δεν είναι υποχρεωτική, υπό την προϋπόθεση ότι τα κράτη μέλη δύνανται να αποδείξουν ότι τα εμπλεκόμενα στις δοκιμές σκάφη επιτυγχάνουν μειώσεις των δοκιμών οι οποίες είναι τουλάχιστον ισοδύναμες προς εκείνες υπό τα ισχύοντα όρια για τα καύσιμα χαμηλής περιεκτικότητας σε θείο.

(ii) Τροποποίηση του άρθρου 7, παράγραφος 3 ως εξής:

"3. Λαμβάνοντας υπόψη οιεσδήποτε κατευθυντήριες γραμμές του ΔΝΟ όσον αφορά τα συστήματα καθαρισμού των καυσαερίων, άλλες τεχνολογικές μεθόδους για τον περιορισμό των εκπομπών SOx, και τις επιπτώσεις των τεχνολογιών αυτών στο περιβάλλον, όπου περιλαμβάνονται τα θαλάσσια οικοσυστήματα σε κλειστά λιμάνια, λιμάνια και εκβολές ποταμών, καθώς και τα αποτελέσματα των δοκιμών που διενεργούνται σύμφωνα με το άρθρο 4γ, η Επιτροπή εξετάζει ποιες εναλλακτικές μέθοδοι μείωσης της περιεκτικότητας σε θείο, εφόσον υπάρχουν, θα μπορούσαν να αποτελέσουν εναλλακτικές λύσεις αντί της χρήσης των καυσίμων πλοίων χαμηλής περιεκτικότητας σε θείο που απαιτούνται από τα άρθρα 4α και 4β και, κατά περίπτωση, υποβάλλει πρόταση."

Με την τροπολογία 39 προτείνεται νέος ορισμός των εσωτερικών πλωτών οδών, σε σχέση προς το άρθρο 4β όπου προδιαγράφονται ειδικά όρια για την περιεκτικότητα σε θείο για τα «πλοία σε ποτάμιες οδούς». Η Επιτροπή προτιμά την ακόλουθη προσέγγιση, κρίνοντας ότι είναι σαφέστερο να οριστούν τα σκάφη αντί των εσωτερικών πλωτών οδών:

(i) Παρεμβολή νέου άρθρου 2 παράγραφος 3.θ:

3.θ. ως σκάφος εσωτερικής ναυσιπλοίας νοείται σκάφος που προορίζεται να χρησιμοποιηθεί σε εσωτερικές πλωτές οδούς, περιλαμβανομένων όλων των σκαφών που διαθέτουν

- κοινοτικό πιστοποιητικό εσωτερικής ναυσιπλοΐας, όπως ορίζεται στην οδηγία 82/714/ΕΟΚ

- πιστοποιητικό που έχει εκδοθεί σύμφωνα με το άρθρο 22 της αναθεωρημένης σύμβασης για τη ναυσιπλοΐα του Ρήνου.

(ii) Τροποποίηση του άρθρου 4β ως ακολούθως:

1. Τα κράτη μέλη λαμβάνουν όλα τα αναγκαία μέτρα για να εξασφαλίζουν ότι δεν χρησιμοποιούνται καύσιμα πλοίων από κανένα πλοίο εσωτερικής ναυσιπλοΐας ή από κανένα πλοίο σε θέση αγκυροβολίας σε λιμάνι της Κοινότητας από:

(i) [...*] εάν η περιεκτικότητά τους σε θείο υπερβαίνει το 0,20% κατά μάζα

(ii) 1ης Ιανουαρίου 2008, εάν η περιεκτικότητά τους σε θείο υπερβαίνει το 0,10% κατά μάζα.

Η τροπολογία 41 σχετικά με την πρώτη φάση των ορίων για την περιεκτικότητα σε θείο μπορεί να υποδιαιρεθεί στα ακόλουθα τρία μέρη, από τα οποία μόνο το μέρος 2 είναι αποδεκτό από την Επιτροπή.

* Στο μέρος 1 ορίζεται ως «πρώτη φάση» η πρόταση της Επιτροπής για όριο 1,5% στην περιεκτικότητα του θείου στις περιοχές ελέγχου των εκπομπών . Αυτό είναι περιττό επειδή δεν μπορούμε να αποδεχθούμε την προτεινόμενη δεύτερη φάση (τροπολογία 42).

* Στο μέρος 2 προβλέπεται συντόμευση της έναρξης εφαρμογής σε έξι μήνες μετά την έναρξη ισχύος της οδηγίας. Αυτό θα ήταν εφικτό, επειδή οι κλάδοι της ναυσιπλοΐας και των καυσίμων γνωρίζουν ήδη το προτεινόμενο όριο για τις περιοχές ελέγχου των εκπομπών SOx αφότου υιοθετήθηκε το παράρτημα VI, το 1997.

* Με το μέρος 3 επεκτείνεται το όριο 1,5% για την περιεκτικότητα σε θείο ώστε να εφαρμόζεται στις χωρικές θάλασσες και στις αποκλειστικές οικονομικές ζώνες των κρατών μελών που ευρίσκονται εκτός των περιοχών ελέγχου των εκπομπών SOx. Η Επιτροπή θεωρεί ότι το μέτρο αυτό είναι πρώιμο, επειδή δεν διαπιστωθεί ακόμη το προστιθέμενο όφελος και το κόστος. Εάν το μέτρο αποδειχθεί εν συνεχεία αναγκαίο, η Επιτροπή θα προτιμούσε να συμφωνηθεί σε διεθνές επίπεδο, με τον καθορισμό πρόσθετης περιοχής ελέγχου των εκπομπών SOx υπό το παράρτημα VI της MARPOL.

Η τροπολογία 44 σχετικά με οικονομικά μέσα είναι δυνατόν να υποδιαιρεθεί στα ακόλουθα τρία μέρη, από τα οποία η Επιτροπή είναι σε θέση να αποδειχθεί μόνον το μέρος 1 κατ' αρχήν.

* Σύμφωνα με το μέρος 1 απαιτείται από την Επιτροπή να υποβάλει έκθεση μέχρι το 2002 με προτάσεις για την αναθεώρηση της οδηγίας, στην οποία ενδέχεται να περιλαμβάνονται προτάσεις για οικονομικά μέσα. Η Επιτροπή διερευνά τη σκοπιμότητα χρησιμοποίησης οικονομικών μέσων για τον περιορισμό των εκπομπών από τα πλοία στο μέλλον. Ωστόσο, μέχρι το 2007 δεν επαρκεί το χρονικό διάστημα για να υποβληθεί η έκθεση σχετικά με την οδηγία, δεδομένου ότι ορισμένες από τις διατάξεις της δεν θα έχουν αρχίσει να ισχύουν μέχρι το 2008. Η Επιτροπή προτείνει ως εκ τούτου την ακόλουθη προσθήκη για τη σύνταξη εκθέσεων και την επανεξέταση, υπό το άρθρο 7 παράγραφος 2:

"Με βάση, μεταξύ άλλων, τις ετήσιες εκθέσεις οι οποίες υποβάλλονται σύμφωνα με την παράγραφο 1 και τις παρατηρούμενες τάσεις της ποιότητας του ατμοσφαιρικού αέρα και της οξίνισης, η Επιτροπή, έως τις 31 Δεκεμβρίου 2010, υποβάλλει έκθεση στο Ευρωπαϊκό Κοινοβούλιο και το Συμβούλιο. Η Επιτροπή μπορεί να συνοδεύσει την εν λόγω έκθεση με προτάσεις αναθεώρησης της παρούσας οδηγίας, ιδίως όσον αφορά τις οριακές τιμές που θεσπίζονται για κάθε κατηγορία καυσίμου, τις θαλάσσιες περιοχές της Κοινότητας όπου πρέπει να χρησιμοποιούνται καύσιμα πλοίων χαμηλής περιεκτικότητας σε θείο, και τη χρησιμοποίηση οικονομικών μέσων - όπου περιλαμβάνονται, μεταξύ άλλων, μηχανισμοί όπως διαφοροποιημένες επιβαρύνσεις και χιλιομετρικά τέλη, εμπορεύσιμες άδειες εκπομπών και αντισταθμίσεις».

* Στο μέρος 2 προβλέπονται ήδη αντισταθμίσεις για τις εκπομπές, συνδεόμενες με τη χρήση τεχνολογίας καθαρισμού των καυσαερίων. σε ομάδες φορέων εκμετάλλευσης πλοίων παρέχεται η δυνατότητα να ανταλλάσσουν τις εκπομπές μεταξύ των πλοίων που χρησιμοποιούν τον καθαρισμό των καυσαερίων και των πλοίων που δεν τον χρησιμοποιούν. Η Επιτροπή θεωρεί ότι στο σημερινό στάδιο είναι πρόωρη η προοπτική εμπορίας εκπομπών από τα πλοία κατά τον τρόπο αυτό, αλλά θα πρέπει να εξεταστεί στο πλαίσιο της έκθεσης του 2010 όπως προαναφέρεται.

* Με το μέρος 3 παρεμβάλλεται επιπλέον νέο κείμενο σχετικά με τον καθαρισμό των καυσαερίων. Η Επιτροπή θεωρεί ότι αυτό είναι περιττό δεδομένου ότι το ζήτημα αυτό καλύπτεται επαρκώς στα σχόλια επί των τροπολογιών 33 και 43.

3.3. Τροπολογίες που δεν έγιναν αποδεκτές από την Επιτροπή

Με την τροπολογία 13 προτείνεται να τροποποιηθεί η ημερομηνία εφαρμογής του ορίου 1,5% για την περιεκτικότητα σε θείο των καυσίμων για επιβατηγά πλοία που εκτελούν τακτικά δρομολόγια: αντί της 1ης Ιουλίου 2007, έξι μήνες μετά την έναρξη ισχύος της οδηγίας. Πρόκειται προφανώς για πρόωρη καταληκτική ημερομηνία και, κατά συνέπεια, είναι απαράδεκτη για την Επιτροπή.

Η τροπολογία 22 συνδέεται άμεσα με την τροπολογία 20, η οποία απορρίφθηκε κατά τη σύνοδο της ολομέλειας. Κατά συνέπεια δεν είναι πλέον επίκαιρη.

Με την τροπολογία 25 απαιτείται η παρακολούθηση των καυσίμων να επεκταθεί σε όλα τα ποντοπόρα πλοία σε όλες τις θαλάσσιες περιοχές της Κοινότητας. Η Επιτροπή δεν αποδέχεται αυτή την προτεινόμενη επέκταση εφαρμογής, επειδή αφορά μέρη των τροπολογιών 41 και 42 που ήταν επίσης μη αποδεκτά, προτείνοντας την επέκταση ισχύος ορίων για την περιεκτικότητα σε θείο των καυσίμων σε όλα τα χωρικά ύδατα της ΕΕ και τις αποκλειστικές οικονομικές ζώνες.

Με την τροπολογία 26 απαιτείται να παρακολουθούνται τα όρια των καυσίμων υπό το προτεινόμενο νέο άρθρο 4α στοιχείο α). Η Επιτροπή δεν αποδέχεται την τροπολογία με την οποία παρεμβάλλεται το νέο άρθρο 4α στοιχείο α). Με την τροπολογία αυτή απαλείφεται η παραπομπή στη δειγματοληψία και την ανάλυση του θείου των καυσίμων που χρησιμοποιούνται σε άλλες θαλάσσιες περιοχές της Κοινότητας. Τα καύσιμα αυτά δεν χρειάζεται όμως να ελέγχονται ώστε να εξασφαλίζεται ότι τα νέα όρια για την περιεκτικότητα σε θείο των καυσίμων στις περιοχές ελέγχου των εκπομπών SOx δεν έχουν ως αποτέλεσμα την αύξηση του περιεχομένου σε θείο καυσίμων που χρησιμοποιούνται αλλού.

Με την τροπολογία 32 μετατίθεται νωρίτερα κατά δύο χρόνια, μέχρι το 2008 αντί του 2010, η προτεινόμενη υποβολή έκθεσης της Επιτροπής στο Ευρωπαϊκό Κοινοβούλιο και το Συμβούλιο. Αυτή η ημερομηνία είναι πρώιμη, δεδομένου ότι ορισμένα από τα προτεινόμενα όρια για την περιεκτικότητα σε θείο των καυσίμων δεν θα έχουν αρχίσει να ισχύουν μέχρι το 2008. Με την τροπολογία απαιτείται επίσης η έκθεση να συνοδεύεται από νομοθετικές προτάσεις, περιλαμβανομένων πλήρων προδιαγραφών για τα καύσιμα πλοίων και απαιτείται από την Επιτροπή να υποβάλει περαιτέρω έκθεση σχετικά με τα ληφθέντα μέτρα για την ενσωμάτωση των διατάξεων της οδηγίας στη σύμβαση MARPOL του Διεθνούς Ναυτιλιακού Οργανισμού. Ο προκαθορισμός του περιεχομένου της έκθεσης κατά τον τρόπο αυτό υποσκάπτει το δικαίωμα ανάληψης πρωτοβουλίας εκ μέρους της Επιτροπής.

Με την τροπολογία 42 εισάγεται σε δεύτερη φάση όριο 0,5% για την περιεκτικότητα σε θείο. Η Επιτροπή θεωρεί ότι το μέτρο αυτό είναι πρώιμο, επειδή δεν διαπιστωθεί ακόμη το προστιθέμενο όφελος και το κόστος. Η Επιτροπή θα εξετάσει τη δυνατότητα επιβολής αυστηρότερων ορίων για την περιεκτικότητα σε θείο των καυσίμων, στο πλαίσιο της έκθεσής της το 2010.

3.4. Τροποποιημένη πρόταση

Έχοντας υπόψη το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως προαναφέρεται.